ट्रायल कोर्ट का फैसला बॉम्बे हाईकोर्ट ने पलटा
Bombay High Court's Nagpur Bench On Sexual Harassment Case बॉम्बे हाईकोर्ट की नागपुर बेंच ने 28 साल के शख्स को यौन शोषण के आरोपों से रिहा कर दिया
बॉम्बे हाईकोर्ट की नागपुर बेंच ने 28 साल के शख्स को यौन शोषण के आरोपों से रिहा कर दिया। कोर्ट ने कहा कि बिना सेक्शुअल इंटेंट के किसी नाबालिग बच्ची के सिर या पीठ पर हाथ फेरना यौन शोषण नहीं माना जा सकता है। इस केस में ट्रायल कोर्ट ने आरोपी को दोषी ठहराते हुए 6 महीने जेल की सजा सुनाई थी। आरोपी ने हाईकोर्ट में फैसले को चैलेंज किया था।
केस 2012 का है जब आरोपी की उम्र 18 साल थी। उस पर 12 साल की बच्ची को छेड़ने के आरोप में केस दर्ज किया गया था। लड़की के मुताबिक, आरोपी ने उसकी पीठ पर हाथ फेरते हुए कहा था कि वह बड़ी हो गई है। इस मामले में जस्टिस भारती डांगरे की सिंगल बेंच ने 10 फरवरी को आदेश दिया था, जिसे 13 मार्च को सार्वजनिक किया गया।
कोर्ट की टिप्पणी- आरोपी ने विक्टिम को बच्ची के तौर पर देखा था
जज ने कहा कि जब प्रॉसिक्यूशन आरोपी की छेड़छाड़ की नीयत को साबित नहीं कर पाया, तो कोर्ट को यह समझ नहीं आ रहा है कि सेक्शन 354 क्यों लगाया गया है और इसे साबित करने के लिए सुनवाई क्यों हो रही है।
खासतौर से ये क्यों कहा जा रहा है कि आरोपी ने जब बच्ची की पीठ पर हाथ फेरकर कहा कि तुम बड़ी हो गई हो, तो इससे बच्ची डर गई। आरोपी ने जो बात कही थी उससे समझ आता है कि उसने विक्टिम को बच्ची के तौर पर देखा था और इसीलिए उसके बड़े होने को लेकर टिप्पणी की थी।
10 साल पुराना है मामला...
प्रॉसिक्यूशन की तरफ से दाखिल किए गए केस के मुताबिक, 15 मार्च 2012 को आरोपी कुछ डॉक्यूमेंट देने के लिए विक्टिम के घर गया था। तब वह घर पर अकेली थी। उसी समय आरोपी ने उसके सिर और पीठ पर हाथ फेरकर कहा था कि तुम बड़ी हो गई हो। इस व्यवहार से बच्ची असहज हो गई और मदद के लिए चिल्लाई।
ट्रायल कोर्ट ने दी थी 6 महीने जेल की सजा, हाईकोर्ट ने बरी किया
इस केस में ट्रायल कोर्ट ने आरोपी को दोषी ठहराते हुए 6 महीने जेल की सजा सुनाई थी। आरोपी ने इस आदेश के खिलाफ हाईकोर्ट में याचिका दाखिल की थी। इसे लेकर हाईकोर्ट ने टिप्पणी दी कि ट्रायल कोर्ट ने फैसला सुनाने में गलती की क्योंकि पहली नजर में साफ दिख रहा है कि यह मामला बिना किसी सेक्शुअल इंटेंशन के किया गया एक्शन था।
जज ने अपने ऑर्डर में कहा कि उस समय विक्टिम की उम्र 12-13 साल की रही होगी, तब उसने भी आरोपी की तरफ से खराब नीयत की बात नहीं कही थी। उसने बयान में ये कहा था कि उसे कुछ बुरा लगा या किसी अप्रिय हरकत के होने का अहसास हुआ था, जिससे वह असहज हो गई। प्रॉसिक्यूशन इस मामले में ऐसा कोई भी सबूत नहीं दे पाया।
ये खबरें भी पढ़िए...
5 साल तक सहमति से बने संबंध रेप नहीं:कर्नाटक हाईकोर्ट ने युवक को रेप केस से बरी किया
कर्नाटक हाईकोर्ट ने अपने एक फैसले में कहा है कि 5 सालों तक महिला की सहमति से बनाए गए शारीरिक संबंधों को रेप नहीं कहा जा सकता। इसके साथ ही कोर्ट ने एक युवक पर लगे एक्स गर्लफ्रेंड के रेप के आरोप को खारिज कर दिया। हालांकि कोर्ट ने कहा है कि उसपर सेक्शन 323 और सेक्शन 506 के तहत मामला चलता रहेगा। पूरी खबर यहां पढ़ें...
यौन शोषण का विवादित केस:बॉम्बे हाईकोर्ट ने कहा था: स्किन-टु-स्किन कॉन्टैक्ट बगैर यौन शोषण नहीं, सुप्रीम कोर्ट ने इसे खारिज किया
पिछले साल सुप्रीम कोर्ट ने बॉम्बे हाई कोर्ट के उस आदेश को खारिज कर दिया था, जिसमें कहा गया था कि किसी नाबालिग के ब्रेस्ट को कपड़े के ऊपर से पकड़ने को यौन उत्पीड़न नहीं माना जाएगा। बॉम्बे हाईकोर्ट की नागपुर बेंच की जस्टिस पुष्पा गनेडीवाला ने पॉक्सो (POCSO) एक्ट का हवाला देते हुए कहा था कि इस कानून के तहत अगर स्किन-टु-स्किन कॉन्टैक्ट नहीं हुआ तो उसे सेक्शुअल हैरेसमेंट नहीं कहेंगे। पूरी खबर यहां पढ़ें...
सेम सेक्स मैरिज केस अब संविधान पीठ के पास:5 जजों की बेंच 18 अप्रैल को करेगी सुनवाई, लाइव स्ट्रीमिंग भी की जाएगी
सेम सेक्स मैरिज को कानूनी मान्यता देने की मांग करने वाली 15 याचिकाओं पर अब 18 अप्रैल को सुनवाई होगी। सुप्रीम कोर्ट की तीन जजों की बेंच ने मामले को महत्वपूर्ण बताते हुए ने सोमवार को मामला 5 जजों की संवैधानिक बेंच को भेज दिया है। सुनवाई की लाइव स्ट्रीमिंग सुप्रीम कोर्ट की वेबसाइट और यूट्यूब पर की जाएगी। पूरी खबर यहां पढ़ें...